open-index/open-wikipedia-markdown huggingface dataset:
סופרקאפ 2025

**סופרקאפ 2025** הנקרא מטעמי חסות **סופרקאפ הסופר החברתי** הוא המהדורה הראשונה של הסופרקאפ הישראלי בכדורסל. המשחק נערך ב-21 בספטמבר 2025, ובו התמודדו על תואר הסופרקאפ שתי הקבוצות שהתחרו על תואר אלופת המדינה בכדורסל בסדרת הגמר בעונת 2024/2025, מכבי תל אביב והפועל ירושלים, אשר ניצחה במשחק וזכתה בתואר.

## רקע
שמאל|ממוזער|גביע הסופרקאפ, 2025
שתי הקבוצות התחרו זו בזו על אליפות המדינה לשנת 2025 בסדרת הטוב משלושה משחקים, אך שעות ספורות לאחר תום המשחק השני, החלה ישראל במבצע עם כלביא, בעקבותיו הגיבה איראן בתקיפה על ישראל. עקב המלחמה הוחלט בסופו של דבר על ביטול המשחק השלישי בסדרה, והעונה הסתיימה ללא אלופה.

יו"ר מנהלת ליגת העל, ארי שטינברג, ציין כי למרות שהמשחק לא מחליף את המשחק האחרון באליפות המדינה דאשתקד, הרי שהוא .

## מהלך המשחק
תל אביב עלתה ללא לוני ווקר שסבל מכאבים בגבו, וללא אורוש טריפונוביץ' שנקע את קרסולו. ירושלים עלתה ללא אוסטין ויילי שנדבק בווירוס מג'ארד הארפר שהיה בספק למשחק, אך עלה בסופו של דבר.

48 שניות לאחר פתיחת המשחק הופסק המשחק ל-48 שניות לאות הזדהות עם 48 החטופים במלחמת חרבות ברזל שנותרו עדיין בשבי החמאס.

המשחק היה צמוד ברובו, כשההפרש הגבוה ביותר היה 11 נקודות (לטובת ירושלים, במהלך הרבע הרביעי).

קלעו להפועל ירושלים: קאדין קרינגטון 21 נקודות, ג'ארד הארפר 20, אנתוני לאמב 12, ג'סטין סמית' 10, קסיוס וינסטון 9, רועי פריצקי 8, נמרוד לוי 3, יובל זוסמן 1

קלעו למכבי תל אביב: רומן סורקין 22 נקודות, אושיי בריסט, ג'ימי קלארק וג'ון דיברתולומיאו 12 כל אחד, תמיר בלאט 9, ג'ף דאוטין 6, ג'יילן הורד 4, ויל ריימן 2

קרינגטון הוכתר לשחקן המצטיין של המשחק.

## הערות שוליים

קטגוריה:2025 בישראל: כדורסל
קטגוריה:הפועל ירושלים (כדורסל)
קטגוריה:מכבי תל אביב (כדורסל)
קטגוריה:משחקי כדורסל במפעלים הישראליים
קטגוריה:תחרויות כדורסל ב-2025
שיר שבת

"**שיר שבת**" (ידוע גם כ"**בואי כלה**", או "**עטוף נא אל שדי את נפשי בטלית**" על פי מילות הפתיחה) הוא שיר שכתב המשורר אברהם שלונסקי, הלחין יאיר רוזנבלום והתפרסם לראשונה בשנת 1971 בביצוע של הזמר, יוצא להקת הנח"ל, מוטי פליישר.

## רקע

שלונסקי פרסם את השיר לראשונה בעיתון "דבר" ב-2 באפריל 1926, והקדיש אותו לרעייתו הצעירה לוסיה. השיר נכלל לראשונה בספרו "לאבא-אמא" משנת 1927, ומופיע בחלק השישי של הפואמה "אוהלינו" מתוך מחזור שיריו "גלבוע".

השיר הולחן על ידי יאיר רוזנבלום עבור ערב שירי שלונסקי שנערך ב־1971 בקיבוץ עין חרוד, ששלונסקי נמנה עם מייסדיו, וזכה שם לביצוע בכורה בידי הזמר מוטי פליישר. מאוחר יותר ,ביצע אותו פליישר במופע "ג'אמבו מיוזיקל" של יוצאי הלהקות הצבאיות שהפיק אברהם דשא (פשנל).

## השיר במצעד הפזמונים
השיר נכנס למצעדי הפזמונים השבועיים של הגל הקל ב-18 בינואר 1971, וצעד ארבעה שבועות, עד 15 בפברואר 1971. בשיאו הגיע למקום ה־14 (1.2.1971).

## גרסאות כיסוי
הזמר דודו דור, אחיו של סולימאן הגדול, הוציא לאור את השיר בתקליט שהוציא בארצות הברית בשנת 1977.

יהורם גאון הקליט את השיר באלבום "ליוית אותי ארצי" משנת 2006, בהוצאת מדיה דיירקט.

עוד ביצעו את השיר דפנה ארמוני, ענת עצמון, יוסי קרואני, מירי אלוני, דודו פישר, איתן מסורי, בועז מעודה, להקת סקסטה, ההרכב של פרלמן, ועוד.

## לקריאה נוספת
אברהם שלונסקי, **לאבא אמא - צרור שירים**, ספרית הפועלים, 2011

## קישורים חיצוניים
* "שיר שבת", באתר הספרייה הלאומית
* 
* ["שיר שבת"](https://pizmonet.co.il/wiki/%D7%A9%D7%99%D7%A8_%D7%A9%D7%91%D7%AA_(%D7%91%D7%95%D7%90%D7%99_%D7%9B%D7%9C%D7%94)), באתר פזמונט
* אקורדים לשיר, באתר Chordify
* שבת (בואי כלה), באתר אודות חייו ויצירתו של אברהם שלונסקי
* תפילתו של שלונסקי, בבלוג של אורי הייטנר

###### ביצועים
* 
* 
* 
* 
* 
* 
* 
* 
* 
* 
## הערות שוליים

קטגוריה:שירים בעברית
קטגוריה:שירים על יום השבת
קטגוריה:שירים שהולחנו על ידי יאיר רוזנבלום
קטגוריה:שירי מוטי פליישר
קטגוריה:שירי יהורם גאון
קטגוריה:סינגלים בהוצאת CBS ישראל
פיטר אגבה

**פיטר אגבה** (באנגלית: **Peter Agba**; נולד ב-20 בדצמבר 2002 בקנו שבניגריה) הוא כדורגלן ניגרי המשחק בעמדת הקשר האחורי בקבוצת מכבי חיפה מליגת העל הישראלית.

## קריירת מועדונים
אגבה גדל במחלקת הנוער של KSM ספורט FA בניגריה. בשנת 2021 חתם בזאגורץ קרפינה מהליגה הקרואטית השלישית, ושנה לאחר מכן חתם בנ.ק. דוברבה מליגת המשנה הקרואטית, במדיה ערך 33 הופעות ליגה והבקיע חמישה שערים.

ב-31 באוגוסט 2023 חתם על חוזה לשלוש שנים באולימפיה ליובליאנה מליגת העל הסלובנית, וב-24 בספטמבר 2024 האריך את חוזהו במועדון עד לשנת 2028. בעונת  זכה עם הקבוצה באליפות סלובניה. הוא ערך 66 הופעות ליגה במדי המועדון, בהן הבקיע שני שערים.

ב-12 בספטמבר 2025 חתם על חוזה לשלוש שנים במכבי חיפה מליגת העל הישראלית. ב-21 בספטמבר ערך הופעת בכורה בקבוצה, בתיקו 1-1 עם הפועל חיפה.

## קישורים חיצוניים

## הערות שוליים

קטגוריה:כדורגלנים ניגרים
קטגוריה:קשרי כדורגל ניגרים
קטגוריה:כדורגלני אולימפיה ליובליאנה
קטגוריה:כדורגלני מכבי חיפה
קטגוריה:כדורגלנים זרים בישראל
קטגוריה:ספורטאים ניגרים בישראל
קטגוריה:ניגרים שנולדו ב-2002
קיר מייד'ר

**קיר אלכסנדר מייד'ר** (באנגלית: **Keir Alexander Mather**; נולד ב-29 בינואר 1998) הוא פוליטיקאי בריטי ממפלגת הלייבור, חבר הפרלמנט מטעם מחוז סלבי מאז 2023. בספטמבר 2025 מונה לסגן שר התחבורה הבריטי, והפך לחבר הממשלה הצעיר ביותר בבריטניה מאז מאז מינויו של ויליאם גלדסטון בשנת 1834.

## ביוגרפיה
מייד'ר נולד ב-1998 בקינגסטון על ההאל. הוא נקרא על שם קיר הארדי, מייסד מפלגת הלייבור. אמו, ג'יל טמברוס (לבית גולדינג), היא מורה מחליפה, ואביו מיק מייד'ר הוא עובד סוציאלי ופעיל במפלגת הלייבור. בצעירותו היה מייד'ר חבר בתנועת הנוער הבריטית "פרלמנו הצעירים" והקים את סניף "נוער הלייבור" בהאל. הוא למד תקופה קצרה בבית ספר פרטי, אך סיים את לימודי התיכון בבית ספר ציבורי במלטון, וכבר מגיל צעיר גילה עניין בפוליטיקה.

מייד'ר הוא בעל תואר ראשון מאוניברסיטת אוקספורד בהיסטוריה ופוליטיקה, ותואר שני במדיניות ציבורית מיוניברסיטי קולג'. במהלך לימודיו שימש כראש מחלקת המחקר של אגודת הדיבייט, וכיהן כיו"ר משותף של מועדון הלייבור של האוניברסיטה.

## קריירה פוליטית
במהלך לימודיו באוקספורד עבד מייד'ר כתחקירן עבור עיתונאי הטיימס מתיו פאריס, שהיה בעברו חבר פרלמנט מטעם המפלגה השמרנית.

לאחר מכן עבד כשנה וחצי כיועץ יחסי ציבור עבור קונפדרציית התעשייה הבריטית, ואז עבר לשמש עוזר פרלמנטרי של חבר הפרלמנט מטעם הלייבור, ווס סטריטינג, בשנים 2019-2020.
ממוזער|דיוקן רשמי, 2023
ב-2023 התפטר חבר הפרלמנט השמרני שייצג את מחוז הבחירה "סלבי ואיינסטי", ובבחירות הביניים שהוכרזו בעקבות התפטרותו נבחר מייד'ר לראשונה לפרלמנט, בהפרש הקולות הגדול ביותר שהשיג מועמד של הלייבור בבחירות ביניים אי פעם.  מייד'ר, שהיה בן 25 בעת בחירתו, הפך לחבר הפרלמנט הצעיר ביותר המכונה "התינוק של הבית", תואר שבו החזיקה לפניו חברת הפרלמנט מטעם הלייבור, נדיה ויטום, המבוגרת ממנו בשנתיים. הוא איבד את התואר לאחר הבחירות הכלליות של שנת 2024, בהן נבחר סם קרלינג, יליד 2002 .

ב-20 בנובמבר 2023 נבחר מייד'ר לחבר ועדת הכספים של הפרלמנט, וב-26 במרץ 2024 מינה אותו קיר סטארמר לתפקיד מצליף האופוזיציה.

ב-7 בספטמבר מונה לסגן שר במשרד התחבורה, והפך לחבר הממשלה הצעיר ביותר מאז כהונתו של ויליאם גלדסטון כסגן שר במשרד הקולוניות בשנת 1834.

### עמדותיו הפוליטיות
מייד'ר תמך בהישארות בריטניה באיחוד האירופי במשאל העם שנערך ב-2016, אך לאחר הפרישה מהאיחוד הוא אינו תומך בהצטרפות מחדש או בקיום משאל עם שני בנושא.

ב-2023 הביע את תמיכתו במדיניות של קיר סטארמר להגביל את קצבאות הילדים, ובסוגיית הזהות המגדרית אמר "אישה היא [...] מישהי שנולדה ביולוגית כאישה, אבל יש מיעוט קטן מאוד של מי שמרגישים כאילו נולדו למגדר הלא נכון והם ראויים לכבוד ולטיפול." בשנת 2018 נטען כי כינה את ג'רמיין גריר "טרנספובית מתועבת" לאחר שטענה כי נשים טרנסג'נדריות אינן נשים. לאחר שנבחר לפרלמנט נשאל בשנת 2023 האם הוא חוזר בו מאמירתו, אמר מייד'ר: "מה שאמרתי היה לפרוטוקול. אני אכן מתנגד בחריפות לעמדתה ולגישתה לנושא."

## חיים אישיים
מייד'ר הוא הומוסקסואל, אוהד של מועדון הרוגבי האל קינגסטון רוברס, וחבר באגודה הפביאנית.

## קישורים חיצוניים

## הערות שוליים

קטגוריה:חברי הפרלמנט של הממלכה המאוחדת (מאז 2024)
קטגוריה:חברי הפרלמנט של הממלכה המאוחדת (2019–2024)
קטגוריה:פעילים למען זכויות להט"ב בבריטניה
קטגוריה:להט"בים בריטים
קטגוריה:בריטים שנולדו ב-1998
ארתור ריימונד רובינסון

**ארתור ריימונד רובינסון** (באנגלית: **Arthur Raymond Robinson**; 12 במרץ 1881 – 17 במרץ 1961) היה חבר הסנאט של ארצות הברית מטעם אינדיאנה.

## ביוגרפיה
### ראשית חייו
רובינסון נולד ב-12 במרץ 1881 בפיקרינגטון שבאוהיו, והשלים את לימודיו באוניברסיטת אוהיו נורת'רן בשנת 1901 (תואר ראשון במסחר ותקשורת), בבית הספר למשפטים של אינדיאנה (כיום בית הספר למשפטים של אוניברסיטת אינדיאנה על שם רוברט ה. מקיני) באינדיאנפוליס בשנת 1910 (תואר ראשון במשפטים), ובאוניברסיטת שיקגו בשנת 1913 (תואר ראשון בפילוסופיה). בשנת 1910 התקבל ללשכת עורכי הדין והחל לעסוק כעורך דין באינדיאנפוליס.

### קריירה
בין השנים 1914–1918 כיהן רובינסון כחבר הסנאט של אינדיאנה, ולאורך כל התקופה כיהן כמנהיג הרוב הרפובליקני. במהלך מלחמת העולם הראשונה, שירת בצבא ארצות הברית כקצין בדרגת לוטננט ראשון, קפטן ומייג'ור, ושירת בצרפת בצבא הכיבוש.

לאחר המלחמה חזר לעסוק בעריכת דין ובין השנים 1921–1922 כיהן כשופט בבית המשפט העליון של מחוז מריון. ב-1922 חזר לעסוק בעריכת דין באינדיאנפוליס וב-20 באוקטובר 1925 מונה כחבר הסנאט של ארצות הברית על ידי המושל אדוארד ג'קסון. לאחר מכן נבחר מחדש בבחירות מיוחדות שנערכו ב-2 בנובמבר 1926, כדי למלא את המושב שהתפנה בשל מותו של סמואל רלסטון. הוא נבחר מחדש בשנת 1928, וכיהן מ-20 באוקטובר 1925 עד 3 בינואר 1935. בבחירות של 1934 לא הצליח להיבחר מחדש. במהלך כהונתו בסנאט כיהן כיו"ר ועדת הפנסיות (Committee on Pensions) במהלך הקונגרסים ה-70 עד ה-72.

### מותו
רובינסון עסק בעריכת דין באינדיאנפוליס עד מותו ב-17 במרץ 1961. הוא נקבר בבית הקברות Washington Park Cemetery East.

## קישורים חיצוניים

*
*

## הערות שוליים

קטגוריה:אמריקאים ילידי אוהיו
קטגוריה:בוגרי אוניברסיטת צפון אוהיו
קטגוריה:בוגרי אוניברסיטת אינדיאנה באינדיאנפוליס
קטגוריה:בוגרי אוניברסיטת שיקגו
קטגוריה:עורכי דין אמריקאים במאה ה-20
קטגוריה:חברי הסנאט של ארצות הברית מאינדיאנה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1881
קטגוריה:אמריקאים שנפטרו ב-1961
עכשיו טוב (אלבום של רביב כנר)

**"עכשיו טוב"** הוא האלבום האולפן השני של הזמר רביב כנר שיצא ב-12 בספטמבר 2024. מהאלבום יצאו מספר סינגלים "כל גיבור נשבר", לא ראיתי את זה בא, "אצלי הכל בסדר" ו"הביתה".

## רקע וכתיבה
האלבום כולל 9 שירים. שלושה מהם, "כל גיבור נשבר", "לא ראיתי את זה בא" ו"אצלי הכל בסדר", יצאו כסינגלים וזכו להצלחה בתחנות הרדיו. במצעדי הפזמונים, השירים "כל גיבור נשבר" ו"אצלי הכל בסדר" הגיעו למקום החמישי, בעוד שהשיר "לא ראיתי את זה בא" הגיע למקום השני. זהו האלבום השני של האמן, שיצא לאחר אלבום הבכורה שלו, רסיסים, שזכה להצלחה רבה בזכות שירי הנושא "רסיסים", "רוצה שלום", "נשלים את הכל" ו"מים עמוקים".

רביב כנר אמר אם צאת האלבום:

כל שירי האלבום נכתבו לפני מלחמת חרבות ברזל, למעט שיר מספר 9, "עכשיו טוב". שיר זה, שנכתב במהלך המלחמה, נושא את שם האלבום ומושר בלשון נקבה.

## רשימת רצועות

## קישורים חיצוניים

## הערות שוליים

קטגוריה:אלבומי רביב כנר
קטגוריה:אלבומים בעברית
קטגוריה:אלבומי חברת הליקון ארומה מיוזיק
סטיב ג'ובס (ספר)

**סטיב ג'ובס** (באנגלית: **Steve Jobs**) היא הביוגרפיה המורשית והעצמאית של איל העסקים האמריקאי ומייסד־שותף של אפל, סטיב ג'ובס, מאת העיתונאי והסופר וולטר אייזקסון. הספר נכתב לבקשת ג'ובס, לאחר שאייזקסון פרסם קודם לכן ביוגרפיות רבי־מכר על בנג'מין פרנקלין ואלברט איינשטיין. הוא ראה אור ב־24 באוקטובר 2011 בהוצאת סיימון אנד שוסטר, 19 יום לאחר פטירתו של ג'ובס.

## רקע וכתיבה
בקיץ 2004 פנה ג'ובס אל אייזקסון בבקשה שיכתוב את סיפור חייו. אייזקסון, שלא ידע אז על מחלתו של ג'ובס, סבר שהוא מצוי בעיצומה של קריירה רבת תהפוכות ודחה את ההצעה. בשנת 2009, לאחר שיצא ג'ובס לחופשת מחלה שנייה ומצבו הבריאותי נודע לציבור, נענה אייזקסון לבקשתו.

במהלך כשנתיים ערך אייזקסון יותר מ־40 ראיונות עם ג'ובס, ולצדם למעלה ממאה ראיונות עם בני משפחה, חברים, יריבים, מתחרים ועמיתים. ג'ובס העניק למחבר גישה רחבה ויוצאת דופן לחייו, עודד את המרואיינים לדבר בכנות, ויתר על שליטה בתוכן ועל הזכות לעיין בטיוטות לפני הפרסום. אייזקסון הדגיש כי ביקש להציג דיוקן מאוזן שאינו מייפה את פגמיו של ג'ובס.

## תוכן
הביוגרפיה מתארת את ילדותו ונעוריו של ג'ובס, את הקמת אפל, פרישתו ושובו לחברה, ואת תפקידו בהובלת מהפכות תעשייתיות בשישה תחומים: מחשבים אישיים, סרטי אנימציה, מוזיקה דיגיטלית, טלפונים חכמים, מחשבי לוח ופרסום/דפוס דיגיטלי. לצד חזונו המוצרי והעיצובי, הספר מציג את אישיותו המורכבת של ג'ובס — שילוב של יצירתיות, מושלמות קפדנית ודרישות גבוהות מסביבתו.

## פרסום וקבלה
הספר יצא לאור בארצות הברית ב־24 באוקטובר 2011. הוא זכה להצלחה מסחרית ניכרת ומכר למעלה משלושה מיליון עותקים בארצות הברית לבדה עד 2015. בביקורתה בניו יורק טיימס ציינה ג'נט מסלין כי אייזקסון מגיש "סקירה אנציקלופדית של כל הישגיו של מר ג'ובס, רוויה בתשוקה ובהתרגשות הראויות להם", לצד ביקורת מתונה.

קרובים ועמיתים אחדים של ג'ובס הביעו הסתייגות מהספר, בהם לוריין פאוול ג'ובס, טים קוק וג'וני אייב. קוק טען שהספר עשה לג'ובס "עוול גדול" וש"אינו משקף את האדם" שהכיר; אייב אמר כי "אין לי מידה נמוכה יותר של בוז" כלפי הספר.

## עיבוד קולנועי
עיבוד קולנועי לספר, שנכתב בידי אהרן סורקין ובוים על ידי דני בויל, יצא לאקרנים ב־9 באוקטובר 2015, בכיכובו של מייקל פאסבנדר בתפקיד סטיב ג'ובס. הסרט נשען על הביוגרפיה של אייזקסון ועל ראיונות נוספים שערך סורקין.

## בתקשורת ובמדיה
קטעים מן הביוגרפיה פורסמו במגזינים שונים לצד ראיונות עם אייזקסון. ימים אחדים לאחר מותו של ג'ובס (5 באוקטובר 2011) פרסם טיים גיליון מיוחד לזכרו, עם מסות, תצלומים ורטרוספקטיבה על אפל; מאמר של אייזקסון בגיליון זה שימש תצוגה מקדימה של הספר. גם בלומברג ביזנסוויק הוציא גיליון זיכרון נטול פרסומות בסגנון מינימליסטי, שכלל מאמרים של כותבים שונים וכן של אייזקסון. ב־24 באוקטובר 2011 פרסם פורצ'ן קטע בלעדי מהספר, שהתמקד ביחסי האהבה־שנאה בין ג'ובס לביל גייטס.

## הערות שוליים

קטגוריה:סטיב ג'ובס
קטגוריה:ביוגרפיות
קטגוריה:ספרי 2011
ג'יימס נואי

**ג'יימס אלברט נואי האב** (באנגלית: **.James Albert Noe Sr**; ) היה איש עסקים ופוליטיקאי אמריקאי מלואיזיאנה, איש המפלגה הדמוקרטית, שכיהן כחבר הסנאט של לואיזיאנה בשנים 1932–1934, לאחר מכן ועד 1936 כסגן מושל המדינה, ומתוקף תפקידו זה, כאשר נפטר בעת כהונתו המושל אוסקר אלן, כיהן נואי בשארית תקופת כהונתו כמושל לואיזיאנה מינואר ועד מאי 1936.
## ראשית חייו
ג'יימס נואי נולד באוונס לנדינג שבאינדיאנה הסמוכה לווסט פוינט שבקנטקי, מעברו השני של נהר אוהיו, כבנם של  ג'ון מ. נואי ושל בל (לבית מקריי) נואי. הוא התחנך בבתי הספר המקומיים. במלחמת העולם הראשונה הוא שירת בצבא ארצות הברית, והתקדם מדרגת טוראי לדרגת לוטננט ברגימנט הרגלים ה-369. נואי היה הבעלים והמפעיל של חוות מטעים במחוזות אוצ'יטה וטנסס שבלואיזיאנה, של כמה תחנות רדיו, והיה מעורב בעסקי הגז והנפט, שם עשה את הונו.
## קריירה פוליטית
ב-1932 נבחר נואי כחבר הסנאט של לואיזיאנה לבקשתו של המושל יואי לונג. הוא נבחר כנשיא הזמני  של הסנאט, ומתוקף תפקידו זה, מאחר שסגן המושל ג'ון פורנט נבחר לבית המשפט העליון של לואיזיאנה, הוא היה לסגן המושל במקומו תחת המושל אוסקר אלן. ב-28 בינואר 1936 נפטר אלן בעת כהונתו, ומתוקף תפקידו כסגן המושל, הושבע נואי במקומו כמושל לואיזיאנה ה-43, וכיהן בתפקיד עד תום תקופת  כהונתו המתוכננת של אלן ב-12 במאי 1936.

במהלך תקופת כהונתו הקצרה כמושל, מינה נואי את אלמנתו של יואי לונג, רוז מקונל לונג, לאייש את מושבו בסנאט של ארצות הברית של בעלה שנרצח. הוא גם פעל להשגת מימון פדרלי לכבישי המדינה והקים את משרד הרווחה המדינתי.

## המשך פעילותו
ב-1940 וב-1959 ניסה נואי ללא הצלחה להתמודד על משרת המושל, אך הוא נחל הצלחה מרובה יותר בעסקיו. לאחר תום כהונתו כמושל הוא ייסד את תחנת הרדיו KNOE (כיום KLMB) במונרו שבלואיזיאנה, וכן תחנת טלוויזיה באותו שם, ששתיהן נקראו על שמו. הוא גם הפעיל את תחנת הרדיו WNOE בניו אורלינס.
## חיים אישיים
ב-1922 נשא נואי לאישה את אנה גריי סוויני, ולשניים נולדו ארבעה ילדים.

ג'יימס נואי נפטר ביוסטון, טקסס ב-18 באוקטובר 1976, כתוצאה מסיבוכים של מצב ליבו. הוא נטמן בפארק הזיכרון מולהרן שבמונרו. בנו, ג'יימס א. נואי הבן, ירש אותו בניהול תחנות הרדיו והטלוויזיה שבבעלותו.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, p. 585


## קישורים חיצוניים

* ג'יימס נואי באתר אגודת המושלים הלאומית 
* ג'יימס נואי באתר The Political Graveyard 
* 

קטגוריה:אמריקאים ילידי אינדיאנה
קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי לואיזיאנה
קטגוריה:חברי בית המחוקקים המדינתי של לואיזיאנה
קטגוריה:קצינים אמריקאים במלחמת העולם הראשונה
קטגוריה:אמריקאים שנולדו ב-1890
קטגוריה:אמריקאים שנפטרו ב-1976
ג'וליוס רוקוול

**ג'וליוס רוקוול** (באנגלית: **Julius Rockwell**; 26 באפריל 1805 – 19 במאי 1888) היה פוליטיקאי אמריקאי ממסצ'וסטס, ואביו של פרנסיס ויליאמס רוקוול.

## ביוגרפיה
רוקוול נולד ב-26 באפריל 1805 בקולברוק שבקונטיקט, והתחנך בבתי ספר פרטיים ולאחר מכן באוניברסיטת ייל, שם למד משפטים, ובשנת 1826 השלים את לימודיו. לאחר שהוסמך ללשכת עורכי הדין, החל לעסוק בעריכת דין ב־1830 בעיר פיטספילד שבמסצ'וסטס. בשנת 1834 נבחר לחבר בבית הנבחרים של מסצ'וסטס וכיהן ארבע שנים, שלוש מהן כיושב ראש הבית. בין השנים 1838–1840 מונה לנציב בבנק מסצ'וסטס.

ב־1842 התמודד בהצלחה בבחירות לבית הנבחרים כנציג המפלגה הוויגית ונבחר מחדש שלוש פעמים, וכיהן מ־1843 עד 1851. בשנת 1850 לא ניסה להיבחר מחדש.

ב־1853 שימש כנציג בוועידת החוקה של מסצ'וסטס, וב־1854 מונה לסנאט כדי למלא את המושב שהתפנה בעקבות התפטרותו של אדוארד אברט, וכיהן מ־3 ביוני 1854 עד 31 בינואר 1855, אז נבחר מחליפו, הנרי וילסון. בבחירות לנשיאות של 1856 הצביע רוקוול בחבר האלקטורים עבור מועמד המפלגה הרפובליקנית, ג'ון פרימונט.

ב־1858 חזר לתפקיד יושב ראש בית הנבחרים של מסצ'וסטס, עד שמונה לשופט בבית המשפט העליון של מסצ'וסטס ב־1859. הוא פרש מכהונתו כשופט בשנת 1886 ונפטר ב־19 במאי 1888 בעיר לנוקס שבמסצ'וסטס, שם הוא קבור.

## קישורים חיצוניים
* 
* 

קטגוריה:אמריקאים ילידי קונטיקט
קטגוריה:בוגרי אוניברסיטת ייל
קטגוריה:חברי הסנאט של ארצות הברית ממסצ'וסטס
קטגוריה:סנאטורים חברי המפלגה הוויגית
קטגוריה:חברי בית הנבחרים של ארצות הברית ממסצ'וסטס
קטגוריה:חברי בית הנבחרים של ארצות הברית מטעם המפלגה הוויגית
קטגוריה:אמריקאים שנולדו ב-1805
קטגוריה:אמריקאים שנפטרו ב-1888
אילון מאסק (ספר)

**אילון מאסק** (באנגלית: **Elon Musk**) היא ביוגרפיה מורשית מאת העיתונאי והסופר האמריקאי וולטר אייזקסון, מחבר רבי־המכר על סטיב ג'ובס, אלברט איינשטיין ולאונרדו דה וינצ'י. הספר מתאר את חייו ופועלו של היזם אילון מאסק, מהילדות בדרום אפריקה ועד הנהגת חברות כגון טסלה, ספייס-אקס, נויראלינק, The Boring Company ו־X (לשעבר טוויטר). הספר ראה אור ב־12 בספטמבר 2023 בהוצאת סיימון אנד שוסטר. המהדורה העברית יצאה בהוצאת כנרת, זמורה, דביר (2023), בתרגום תום קלנר.

## רקע וכתיבה
באוגוסט 2021 הודיע מאסק כי אייזקסון כותב את הביוגרפיה עליו, ועוקב אחריו מקרוב. במשך כשנתיים ליווה אייזקסון את מאסק בישיבות הנהלה ובסיורים במפעלים של ספייס-אקס וטסלה, וקיים עמו ראיונות ממושכים, לצד ראיונות עם בני משפחה, חברים, עמיתים, יריבים ומתחרים. לדבריו, ניתנה לו גישה חסרת תקדים, מבלי שלמאסק הייתה שליטה בתוכן הסופי מעבר לעיצוב הכריכה.

## תוכן
הספר מציג דיוקן נרחב של מאסק כיזם חזוני ובו־בזמן שנוי במחלוקת: דחף לשבירת מוסכמות, נטייה ללקיחת סיכונים ו"משיכה לדרמה". פרקי הילדות מתארים בריונות שספג בדרום אפריקה ואת דמותו המורכבת של אביו, שהותירה עליו חותם רגשי. בהמשך נסקרים שלבי הקריירה המרכזיים:
* הקמה, מימון וצמיחה של ספייס-אקס, כולל קונסטלציית סטארלינק ושיאי שיגור.
* הנהגת טסלה והאצת אימוץ רכב חשמלי, תוכנה לרכב ואוטומציה תעשייתית.
* עיסוקיו בבינה מלאכותית ובחברות נוספות (למשל xAI).
* רכישת טוויטר והפיכתה ל־X, ומדיניות הניהול, התוכן והטכנולוגיה בפלטפורמה.

בניסוחו של אייזקסון, השאלה המנחה היא האם "השדים שמניעים את מאסק" הם גם שמאפשרים את פריצות הדרך הטכנולוגיות, או שמא הם פוגעים בסביבתו ובו עצמו.

## פרסום וקבלה
הספר הושק בספטמבר 2023 וזינק מיד לראש טבלאות רבי־המכר. הביקורות היו מעורבות: אחדים שיבחו את ההיקף התיעודי ואת הגישה הישירה, ואחרים ביקרו את מה שנתפס כוויתור על ביקורתיות מספקת כלפי הדמות המרכזית או כשגיאות והבהרות שנדרשו לאחר הפרסום (למשל סביב כיסוי סטארלינק בחצי האי קרים).

## הערות שוליים

קטגוריה:ביוגרפיות
קטגוריה:אילון מאסק
קטגוריה:ספרי 2023
לאונרדו דה וינצ'י (ספר)

**לאונרדו דה וינצ'י** (באנגלית: **Leonardo da Vinci**) הוא ספר ביוגרפיה משנת 2017 מאת העיתונאי והביוגרף האמריקאי וולטר אייזקסון. הספר מציג דיוקן רחב־היקף של לאונרדו דה וינצ'י כאיש אשכולות – אמן, מהנדס וחוקר טבע – ומבוסס על עיון מקיף במחברותיו ובחיבוריו, לצד בחינה מחודשת של יצירותיו.

## תוכן
הספר מתמקד בראש ובראשונה במחברותיו של לאונרדו: רשימות, שרטוטים ותצפיות במדעי הטבע, באנטומיה, באופטיקה, במכניקה ובמתמטיקה, ובוחן כיצד מחקריו הזינו את יצירתו האמנותית. נוסף על כך סוקר הספר את חייו וציוריו המרכזיים, ונוגע במחלוקות ייחוס סביב ציורים כגון "La Bella Principessa" ו"מושיע העולם". אייזקסון עצמו הדגיש כי אינו מציג "תגליות חדשות", אלא שילוב־על של הידע המחקרי הקיים לכדי ביוגרפיה סינתטית. בסיום הספר מובאת רשימת "לקחים" מעולמו של לאונרדו (למשל: "להיות סקרן, ללא לאות").

עטיפת הספר נושאת את דיוקנו של לאונרדו השמור בגלריית אופיצי.

## קבלה וביקורת
הספר הגיע לראש רשימות רבי־המכר בארצות הברית והופיע במקום הראשון ברשימת רבי־המכר של הניו יורק טיימס. מבקרים תיארו אותו כ"מהודר, כתוב באלגנטיות ומופק בקפדנות", ויש שהדגישו את סגנונו העיתונאי הבהיר של אייזקסון. ביל גייטס כתב כי זהו "הספר הראשון שנותן מענה מספק לכל הפנים השונות של חייו ויצירתו של לאונרדו". לצד זאת נשמעה גם ביקורת: יש שהעירו על התלהבות יתר בשיפוט אמנותי ועל פרק הסיכום "ללמוד מלאונרדו" כלוקה ב"טדיזם"; השוואות לספרי ביוגרפיה אחרים הצביעו לעיתים על תחושת חיפזון בעריכה או על היעדר מבנה ספרותי מהודק.

## עיבוד קולנועי
באוגוסט 2017 נרכשו זכויות העיבוד לקולנוע, תחילה בידי אולפן אחד בכוונה ללהק את לאונרדו דיקפריו לתפקיד הראשי. מהלך זה לא הבשיל, וב־2023 עבר הפרויקט לאולפן אחר. בשנת 2024 נבחר הבמאי אנדרו הייג לביים את הסרט הביוגרפי על בסיס הספר.

## הערות שוליים

קטגוריה:לאונרדו דה וינצ'י
קטגוריה:ספרי 2017
קטגוריה:ביוגרפיות
אוניברסל לשוני

**אוניברסל לשוני** הוא דפוס שמופיע באופן שיטתי בשפות טבעיות, ועשויי להיות נכון לגבי כולן. לדוגמה: כל השפות כוללות שמות עצם ופעלים, או שאם זו שפה מדוברת, היא כוללת עיצורים ותנועות. המחקר בתחום זה בבלשנות קשור קשר הדוק לחקר טיפולוגיה לשונית, ומטרתו לחשוף הכללות חוצות-שפות, שלרוב קשורות לתפיסה, קוגניציה או יכולות אחרות של המוח. התחום צמח מתוך דיונים שהושפעו מהצעתו של נועם חומסקי על דקדוק אוניברסלי, אך היוזם עיקרי שלו היה הבלשן ג'וזף גרינברג, שגיבש סדרה של 45 אוניברסלים בסיסיים– רובם בתחום הסינטקס – מתוך מחקר על כשלושים שפות.

אף על פי שמחקר משמעותי נערך בתחום האוניברסלים הלשוניים, בתקופה האחרונה חלק מהבלשנים, כולל ניקולס אוואנס  וסטיבן ס. לווינסון, טוענים שאין אוניברסלים לשוניים מוחלטים שמתקיימים בכל השפות. בלשנים אלו מציינים בעיות כמו אתנוצנטריות בקרב מדעני קוגניציה, ולפיכך גם בקרב בלשנים, וכן חוסר מחקר מספק של כלל השפות בעולם בנוגע לאוניברסלים לשוניים, ומציעים להתייחס לדמיון הזה כאל נטיות חזקות בלבד, ולא לחוקים מוחלטים.

קטגוריה:בלשנות
שפה זרה (סרט)

**שפה זרה** (באנגלית: **Dead Language**) הוא סרט דרמה ישראלי משנת 2025 בבימוי של עודד בן נון ומיכל ברזיס, עם שרה אדלר, יחזקאל לזרוב אולריך תומסן , גל מלכה, ולארס אידינגר   בתפקידים הראשיים.

שפה זרה מבוסס על הסרט הקצר "איה" של אותם היוצרים, שהיה מועמד לפרס אוסקר לסרט הקצר הטוב ביותר.

הסרט הוקרן בבכורה עולמית בחודש יוני 2025 במסגרת פסטיבל טרייבקה, ואת בכורתו הישראלית ערך הסרט ביולי 2025 בפסטיבל הקולנוע ירושלים, שם זכה בפרס התסריט הטוב ביותר. עבור בכורתו האירופאית הסרט הוזמן לפסטיבל "בלאק נייטס" בטאלין בקטגוריית Best of Festivals. 

הסרט היה מועמד ל-12 פרסי אופיר לשנת 2025 כולל לפרס הסרט הטוב ביותר וזכה בפרס העיצוב האומנותי הטוב ביותר (אהוד גוטרמן).

## תקציר העלילה
איה ממתינה לבעלה באולם מקבלי הפנים בשדה התעופה, אך בדרך של צירוף מקרים מוצאת את עצמה אוספת גבר זר במקומו. האינטימיות המיידית שמתפתחת ביניהם נגדעת כשהאיש הזר נעלם ומותיר אותה עם מפתח לחדרו וכמיהה בלתי ממומשת שנראה שרק אדם זר יכול לספק.

## צוות השחקנים

## קישורים חיצוניים

*
* 
* 
* 
* 
* 
* 
* "סרט שתצאו ממנו עם חיוך גדול ורצון לפצוח בריקוד לצלילי דפש מוד", יאיר הוכנר, באתר Seret, 24 יולי 2025
* "fearlessly original and smart", Anne-Katrin Titze, באתר Eye For Film, 15 ביוני 2025
* 

קטגוריה:סרטי 2025
קטגוריה:סרטים ישראליים משנת 2025
קטגוריה:סרטים בעברית
קטגוריה:סרטים באנגלית
קטגוריה:סרטי דרמה ישראליים
ג'יימס ווקינשו

**ג'יימס רוברט ווקינשו** (באנגלית: **James Robert Walkinshaw**; נולד ב-22 באוקטובר 1982) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס ה-11 של קהיליית וירג'יניה מאז 2025. טרם היבחרו לקונגרס היה ווקינשו חבר מועצת המפקחים של מחוז פיירפקס מטעם מחוז הבחירה בראדוק בין השנים 2020–2025.

## ביוגרפיה
ווקינשו נולד בשנת 1982 במחוז ארלינגטון שבווירג'יניה, וגדל במחוז פרינס ויליאם. בשנת 2005 השלים לימודי תואר ראשון במדע המדינה באוניברסיטת ניו יורק. עם תום לימודיו באוניברסיטת ניו יורק, החל ווקינשו לעסוק בפוליטיקה הדמוקרטית בצפון וירג'יניה. הוא ניהל את מסע הבחירות של ג'רי קונולי לראשות מועצת המפקחים של מחוז פיירפקס בשנת 2007, וכן את מסע הבחירות המוצלח שלו לבית הנבחרים של ארצות הברית בשנת 2008. בין השנים 2009–2019 שימש ווקינשו ראש הסגל של קונולי.

בשנת 2019 נבחר ווקינשו למועצת המפקחים של מחוז פיירפקס מטעם מחוז הבחירה בראדוק, כמחליפו של ג'ון קוק. הוא עמד בראש ועדת החקיקה ובראש ועדת איכות הסביבה של המועצה. בנוסף היה יושב ראש מועצת התפעול של רכבת וירג'יניה (VRE) ומועצת התכנון לתחבורה של אזור הבירה הלאומית. בשנת 2023 נבחר לכהונה נוספת.

באפריל 2025 הודיע חבר הקונגרס ג'רי קונולי כי לא יתמודד לתקופת כהונה נוספת בבחירות 2026 בשל בעיות בריאותיות. אשתו, סמיטי קונולי, חשפה בפומבי כי לאחר שקיבל את ההחלטה לפרוש ביקש קונולי להיוועד עם ווקינשו ולשקול לרוץ במקומו. ווקינשו הכריז על מועמדותו בהמשך אותו שבוע, וקונולי הביע בו תמיכה. ב-21 במאי 2025 נפטר קונולי מסרטן הוושט, ומושל וירג'יניה גלן יאנגקין הכריז על בחירות מיוחדות למילוי מקומו, שנקבעו ל-9 בספטמבר 2025.

המפלגה הדמוקרטית בחרה את מועמדה לבחירות בבחירות מקדימות מיוחדות מסוג "firehouse primary" ב-28 ביוני 2025. הבחירות עוררו ביקורת מצד מועמדים אחדים, בהם סטלה פקרסקי ואיירין שין, שטענו כי לוח הזמנים הדחוס וההחלטה שלא להשתמש בהצבעה מדורגת העניקו יתרון לא הוגן לווקינשו. על אף הביקורת על מועד הבחירות, הדגיש הוועדה הדמוקרטית של מחוז פיירפקס (FCDC) כי מתווה הפריימריז נקבע בעיקרו בשל אילוצים שנכפו בידי המושל הרפובליקני יאנגקין. לפי חוקי וירג'יניה, בחירות מיוחדות חייבות להתקיים ביום שלישי ובמרחק של לפחות 55 ימים לפני בחירות מקדימות או כלליות רגילות. מאחר שהבחירות המדינתיות לתפקיד המושל, סגן המושל, והתובע הכללי נקבעו ל-4 בנובמבר, בחר יאנגקין את יום שלישי האחרון האפשרי במסגרת חלון הזמן החוקי לבחירות המיוחדות.

בימים האחרונים לפני הבחירות המקדימות, חשבונותיו של קונולי המנוח ברשתות החברתיות, שלא היו פעילים מאז מותו, פרסמו הודעות תמיכה בווקינשו. הפוסטים עוררו ביקורת נוספת מצד פרשנים פוליטיים ויריביו של ווקינשו בפריימריז, שהטילו ספק באתיקה של שימוש בקונולי המנוח למטרות בחירות.

ווקינשו זכה בבחירות המקדימות של המפלגה הדמוקרטית עם 60% מהקולות ב-28 ביוני 2025. בבחירות הכלליות שהתקיימו ב-9 בספטמבר אותה שנה גבר על המועמד הרפובליקני סטיוארט ויטסון בפער של כ-50 אחוזים. למחרת הושבע לתפקידו בקונגרס ה-119 של ארצות הברית.

## קישורים חיצוניים

* 

* 

## הערות שוליים

קטגוריה:אמריקאים ילידי וירג'יניה
קטגוריה:בוגרי אוניברסיטת ניו יורק
קטגוריה:ראשי סגל בארצות הברית
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1982
יוזף פון גרלאך

**יוזף פון גרלאך** (בגרמנית: **Joseph von Gerlach**; 3 באפריל 1820, מיינץ, ריינלנד-פפאלץ – 17 בדצמבר 1896) היה פרופסור גרמני לאנטומיה באוניברסיטת ארלנגן (Erlangen). הוא היה חלוץ בתחום הצביעה ההיסטולוגית (Staining) והמיקרוגרפיה האנטומית. בשנת 1858 הציג את השימוש בכרמין מעורבב עם ג'לטין כצבע היסטולוגי. 

יחד עם קמילו גולג'י הוא היה תומך מרכזי בתאוריית הרשתית, לפיה מערכת העצבים במוח מורכבת מתהליכים של תאים רציפים שהתמזגו ליצירת רשת מרושתת מסיבית. גרלאך סיכם את התאוריה שלו:החלוקות העדינות ביותר של התהליכים הפרוטופלזמיים (Protoplasm) לוקחות בסופו של דבר חלק ביצירת רשת סיבי העצבים הדקים שאני מחשיב כמרכיב חיוני בחומר האפור של חוט השדרה. החלוקות הן תחילתה של רשת סיבי העצבים הזו. לכן תאי החומר האפור מחוברים פעמיים: באמצעות תהליך העצבים, שהופך לסיב הציר, ודרך הענפים העדינים ביותר של התהליכים הפרוטופלזמיים שהופכים לחלק מרשת סיבי העצבים הדקים של החומר האפור.התיאוריה הרטיקולרית, תאוריית הרשתית, שלטה עד שנות ה-1890, כאשר רמון אי קחאל הציג את דוקטרינת הנוירונים של צמתים סינפטיים, אשר החליפה את התיאוריה הרטיקולרית.

גרלאך היה אחד הרופאים הראשונים שהשתמשו בפוטומיקרוגרפיה למחקר רפואי. בשנת 1863 פרסם מדריך בשם *Die Photographie als Hilfsmittel mikroskopischer Forschung* (צילום ככלי במחקר המיקרוסקופי), בו דן בהיבטים המעשיים והטכנולוגיים של הצילום המיקרוסקופי.

על שמו נקרא "מסתם גרלאך" (*valvula processus vermiformis*), מבנה אנטומי שהוא קפל של קרום הנמצא לעיתים בפתח התוספתן.  במאמרו *Ueber das Hautathmen* (על נשימה עורית) הוא היה הראשון שהראה שעור האדם משתמש בחמצן מהאוויר.

## קישורים חיצוניים

* נוירופילוסופיה.wordpress על גילוי הנוירון
* מאמר זה משלב מידע המבוסס על תרגום של ערך מקביל בוויקיפדיה הגרמנית.
* Laboratory Manual of Human Anatomy
## הערות שוליים

קטגוריה:אנטומיסטים גרמנים
קטגוריה:נפטרים ב-1896
קטגוריה:ילידי 1820
ראש הממשלה (שיר)

"**ראש הממשלה**" הוא שיר של הזמרת-יוצרת הישראלית נועה קירל, שיצא לאור ב-10 ביולי 2025 כחלק ממיני-אלבום בעל אותו שם. השיר נכתב על ידי קירל בשיתוף רון ביטון, איתי שמעוני וירדן "ג'ורדי" פלג, ויצא בהפצת חברת NMC יונייטד אנטרטיינמנט.

## רקע
השיר נכלל כרצועה השישית במיני-אלבום "ראש הממשלה", אשר כלל שירים נוספים שכתבה וביצעה קירל בשיתוף פעולה עם יוצרים ומפיקים בולטים בתעשיית המוזיקה הישראלית. האלבום סימן שלב חדש בקריירה של קירל, שהתמקד בהפקות פופ עדכניות ובשיתופי פעולה עם כותבים קבועים, בהם רון ביטון וג'ורדי.

מילות השיר עוסקות בעמדה של שליטה וביטחון עצמי, ומשתמשות בכינוי "ראש הממשלה" כסמל לאישה עצמאית המובילה את דרכה בעולם הבידור והתרבות. השיר מציג את קירל כדמות המנהלת את הקריירה שלה בביטחון ובאסרטיביות. לפי פרסומים בתקשורת, הטקסט משקף את תפיסתה העצמית של קירל כאמנית בוגרת ששולטת בזהותה ובתדמיתה הציבורית.

## ביקורות
אפרת קרסנר מ"אייס" ציינה כי "ראש הממשלה" הוא שיר פופ העוסק בהעצמה נשית, אך ציינה שקירל עצמה מדגישה כי הוא פונה לכל אדם באשר הוא. קרסנר כתבה כי השיר מציג את קירל בתוך עולמה האישי, מלווה בתזמורת דמיונית, ומעיד על תהליך פנימי שהיא עוברת. היא הוסיפה כי ייתכן שהשיר רומז גם על רגעים של קושי או משבר בחייה, ובכל זאת הגדירה אותו כאחד השירים הקליטים והבולטים ביותר במיני-אלבום.

דודי פטימר מ"מעריב" ציין כי "ראש הממשלה" הוא נקודת אור באלבום. הוא תיאר את השיר כשילוב של פופ עם ביט היפ-הופי הדוק, קצב קליט וטקסט המשתעשע באירוניה פוליטית מקומית. לדבריו, זהו אחד הרגעים המוצלחים בפרויקט, לצד שירים נוספים שבהם קירל מפגינה רגש ופגיעות. אסף נבו מ"מאקו" תיאר את "ראש הממשלה" כשיר פופ הממשיך את הקו המזוהה עם קירל לאורך הקריירה, הן מבחינת הסגנון והן מבחינת רמת הביצוע.

## מיקומי שיא

## קישורים חיצוניים

## הערות שוליים

קטגוריה:שירי נועה קירל
קטגוריה:שירים בעברית
קטגוריה:שירים שנכתבו על ידי איתי שמעוני
קטגוריה:שירים שנכתבו על ידי ג'ורדי
קטגוריה:שירים שנכתבו על ידי נועה קירל
קטגוריה:שירים שנכתבו על ידי רון ביטון
קטגוריה:שירים שהולחנו על ידי איתי שמעוני
קטגוריה:שירים שהולחנו על ידי ג'ורדי
קטגוריה:שירים שהולחנו על ידי נועה קירל
קטגוריה:שירים שהולחנו על ידי רון ביטון
קטגוריה:שירים שהופקו על ידי ג'ורדי
זיתום

**זיתום** (או **זיתוס**. מלטינית, המבוססת על יוונית עתיקה: **ζῦθος**, **zŷthos**) הייתה בירת מאלט שיוצרה במצרים העתיקה. התיעודים המוקדמים ביותר לייצור זיתום על ידי המצרים הקדמונים הם מסביבות שנת 2000 לפני הספירה.

## רכיבי הבירה
המרכיב העיקרי של הזיתום היה דגנים מונבטים, חיטת אמר , שעורה או תערובת של שניהם יחד. לעיתים קרובות נוספו לבירה שמרים על ידי אפייה קלה של לחם ושימוש בפירורי לחם כדי להתחיל את התסיסה. עם זאת, ממצאים ארכאולוגיים הצביעו על כך שדגנים מבושלים ודגנים מונבטים שולבו יחד, ויצרו תערובת שהכילה מספיק סוכר לתסיסה.

בניגוד לכן, לפי רב יוסף בתלמוד בבלי הכיל הזיתום שליש שעורים, שליש **קוּרְטָם הצַבָּעים** (חריע) ושליש מלח. ולפי רב פפא לא השתמשו בשעורים אלא בחיטים.

## תכונות רפואיות
מלבד שתיית פנאי, זיתום שימש כתרופה מצרית עתיקה. לפי המסורת הוא פועל כמשלשל וגם כתרופה נגד שלשולים. השימוש בו נחשב מסוכן לחולים ולנשים בהיריון.

## ביהדות
לפי ההלכה הוא אסור באכילה בפסח משום שהוא מכיל שעורה, מה שהופך אותו לתערובת חמץ, אם כי עונש הכרת אינו חל על אכילתו.

## ראו גם
* בירה במצרים

## קישורים חיצוניים

## הערות שוליים

קטגוריה:סוגי בירה
תיכון הראתי

**תיכון הראתי** (בפרסית: ****, באנגלית: **Harati High School**) הוא תיכון ציבורי לבנים בעיר אספהאן שבאיראן. נחשב לאחד ממוסדות החינוך הבולטים בעיר, והוקם במחצית המאה ה־20 ביוזמה ומימון של **Mohammad Sheikhzadeh Harati Yazdi**.

## היסטוריה
אבן הפינה הונחה בשנת 1330 ללוח השנה הסולרי האיראני (1951–1952), והפתיחה התקיימה בחודש מהר 1333 (ספטמבר–אוקטובר 1954).

## קמפוס ואדריכלות
הקמפוס שוכן בשדרות כמאל אסמאעיל (בין גשר חז'ו לסי-או-סה-פול) סמוך לנהר זאיינדה. המבנה הדו־קומתי מן המחצית האמצעית של המאה ה־20 משתרע על כ־**8,750 מ"ר**, וחזיתו מקושטת בפסיפסים קרמיים מעשה ידי האומן **Mohammad Ali Maghzi**. דווח כי הבניין רשום במרשם הלאומי למורשת התרבות של איראן.

## מעמד
לפי הפרסומים, משרד החינוך האיראני מסווג את המוסד כ־"Mandegar" (תיכון מסורתי/מורשתי) וכ־"Nemooneh" (בית ספר ציבורי סלקטיבי). בשנת 2015 הוזכר המוסד כתיכון ה־"Mandegar" הראשון שנרשם במחוז אספהאן.

## חינוך
התיכון מקביל לחטיבה העליונה במערכת האיראנית (כיתות **10–12**) עם דגש על מתמטיקה ומדעי הטבע.

## קישורים חיצוניים
* 
* האתר הרשמי (בפרסית)

## הערות שוליים

קטגוריה:בתי ספר תיכוניים
קטגוריה:אספהאן
קטגוריה:איראן: חינוך
שרשרת צדדית

בכימיה אורגנית ובביוכימיה, **שרשרת צד** היא קבוצה כימית המחוברת לחלק מרכזי של המולקולה הנקראת "השרשרת הראשית" או עמוד השדרה של המולקולה. שרשרת הצד היא אלמנט מסתעף פחמימני של מולקולה המחובר לעמוד שדרה פחמימני גדול יותר. זהו גורם אחד בקביעת תכונותיה ותגובותיה של מולקולה.

## מוסכמות
האות R משמשת לעיתים קרובות כסימן מציין מקום כללי עבור קבוצות צד אלקיל (פחמימנים רוויים) בנוסחאות מבנה. כדי לציין קבוצות אחרות שאינן פחמן בנוסחאות מבנה, משתמשים לעיתים קרובות ב-X, Y או Z.

## היסטוריה
הסמל R הוצג על־ידי הכימאי הצרפתי בן המאה ה־19, שארל פרדריק גרהארד , שדגל באימוצו בנימוק שהוא יהיה מוכר ומובן באופן נרחב, מאחר שהוא תואם באירופה של אותן שנים את האות הראשונה של המילים "שורש" או "שייר" בשפות שונות: בצרפתית racine ("שורש") ו־résidu ("שייר"), בתרגומיהן לאנגלית יחד עם המילה radical (שמקורה במילה הלטינית radix – "שורש"), בלטינית radix ("שורש") ו־residuum ("שייר"), ובגרמנית Rest ("שארית", ובהקשר הכימי גם "שייר" וגם "רדיקל").

## שימוש
### כימיה אורגנית
במדע הפולימרים, השרשרת הצדדית של הסתעפות אוליגומרית או פולימרית נמשכת משרשרת השלד של הפולימר. לשרשראות הצדדיות יש השפעה משמעותית על תכונות הפולימר, בעיקר על דרגת הגבישיות והצפיפות שלו. הסתעפות אוליגומרית יכולה להיקרא ענף קצר־שרשרת, ואילו הסתעפות פולימרית יכולה להיקרא ענף ארוך־שרשרת. קבוצות צד שונות משרשראות צד; הן אינן אוליגומריות ואינן פולימריות.

## ביוכימיה

בחלבונים השרשראות הצדדיות מחוברות לאטומי הפחמן אלפא של שלד האמיד. השרשרת הצדדית, המחוברת לפחמן אלפא, ייחודית לכל חומצת אמינו, וקובעת את המטען והקוטביות של חומצת האמינו. שרשראות צד אלו מייצרות רבות מהאינטראקציות המאפשרות את קיפול התקין של החלבון ולתפקודו. אינטראקציות לא קוטביות/קוטביות עדיין יכולות למלא תפקיד חשוב בייצוב המבנה המשני בשל הכמות הגדולה יחסית שלהן המתרחשת ברחבי החלבון. ניתן לחזות את המיקומים המרחביים של אטומי שרשרת הצד על סמך גאומטריית עמוד השדרה של החלבון באמצעות כלי חישוב לשחזור שרשרת צד.
ממוזער|טבלה של חומצות אמינו

## ראו גם
* אלקיל
* קבוצה פונקציונלית
* קבוצת צד
* מתמיר

## הערות שוליים

קטגוריה:כימיה אורגנית
יהלי מעוז

**יהלי מעוז** (נולדה ב-15 בנובמבר 1996) היא במאית קולנוע, צלמת, יוצרת ושחקנית ישראלית.

## ביוגרפיה
מעוז נולדה ב-1996 לענת ולאיתן מעוז. ולמדה בקריית החינוך דרור במגמת קולנוע, שם גם התנסתה לראשונה בבימוי. בשנים 2018–2022 למדה במסלול המלא בבית הספר סם שפיגל לקולנוע ולטלוויזיה בירושלים, וסיימה את הלימודים בהצטיינות יתרה.

## קריירה מקצועית
מאז 2022 עוסקת מעוז בתחום הקולנוע בתפקידים שונים. בין היתר הייתה אחראית לניהול תסריט בסרטה של סיון איל "שמש חמה מדי" בשנת 2023, וב-2024 שיחקה בסרטה של הבמאית מאיה פרקש "אל תראי" שהוקרן בפסטיבל הקולנוע הגאה.

### במאית
* **נגועה** - סרט שנוצר במסגרת פרויקט Sam48 בו סטודנטים בסם שפיגל יצרו סרטים תוך 48 שעות בלבד (2012)
* **מכתב אהבה לגן** – סרט קצר על פי תסריט של מעוז ובהשתתפות דנה עדיני ואמילי קרפל. הסרט הוקרן בפסטיבל הקולנוע הגאה בתל אביב ובתחרות דיאמונד לקולנוע ישראלי קצר בפסטיבל ירושלים (2022)
* **Orange Juice** – סרט אילם במסגרת תחרות הסרט הקצר הבינלאומית של טיקטוק ופסטיבל קאן, על חוויית הזקנה, השגרה והמלנכוליה דרך עיניה של אישה מבוגרת (2022)
* **קרמשניט** – סרט קצר בהפקת בית הספר סם שפיגל, בכיכובם של אפרת ארנון ויונתן בן ישי (2024)
* **כרמן** – סרט קצר זוכה פרס "קצר על הדרך", על הקשר בין מטפלת פיליפינית לאישה ישראלית מבוגרת. הסרט הוקרן בבכורה באירוע הפתיחה של הפסטיבל הבינלאומי לסרטי סטודנטיות וסטודנטים (2025)

### צלמת
* **ויה דלרוזה** – סרטם התיעודי של טל אלקיים ואוהד סן במסגרת סדנת "מזכרות" ליצירת סרטים דוקומנטריים קצרים בעיר העתיקה בירושלים (2022)
* **סיבא** – סרטה של דונה חוא על צעירה פלסטינית הנתפסת עם החבר הסודי שלה. הסרט נבחר כסרט הטוב ביותר בפסטיבל הבינלאומי לסרטי סטודנטים (2022)
* **מותו של קיץ** – בבימויה של עלמא זלאיט (2024)
* **תמונת מראה** – סרטה של נעמה להב, בבימויה ובהשתתפותה על שתי נשים המתחרות על דירה בתל אביב. זוכה פרס חביב הקהל בפסטיבל הבינלאומי לסרטי סטודנטים (2024)
* **כּמד** – סרטה של אנה מריה חוא על צעירה ערבייה המתמודדת עם תשוקות אסורות וחרדה דתית (2025)
* **מרים ובני** – סרט שהופק במסגרת חממת "סטודיו דרום 10" של פסטיבל קולנוע דרום והמכללה האקדמית ספיר (2025)

## חיים אישיים
בשנת 2019 נפטרה ענת, אימה של מעוז, ממחלת הסרטן. ב-2024 פורסם כי אביה, עורך הדין איתן מעוז, נמצא בזוגיות עם השחקנית עלמה זק.

מעוז מתגוררת בתל אביב, ומאז 2025 נמצאת בזוגיות עם השדרנית אביה פרחי.

## הערות שוליים

קטגוריה:במאיות קולנוע ישראליות
קטגוריה:צלמות קולנוע ישראליות
קטגוריה:צלמות ישראליות
קטגוריה:בוגרות בית הספר סם שפיגל לקולנוע ולטלוויזיה
קטגוריה:להט"ביות ישראליות
קטגוריה:ישראליות שנולדו ב-1996
מכון הכתב

**מכון הכתב** הוא מכון מחקר תורני, ההדרה והוצאה לאור של ספרי קודש בדגש על תורת רבני יהדות חלב. בראשות המכון עומד הרב עזרא בצרי.
## היסטוריה
המכון הוקם בתשל"ט על ידי הרב עזרא בצרי.

במהלך השנים הוציא המכון מעל 200 ספרים רובם בעברית וחלקם בתרגומים לאנגלית, צרפתית וספרדית. במכון מחלקה שייסד הרב יצחק שחיבר להוצאת כתבי רבני ארם צובה.

במכון יצאו לאור מספר ספרים בעלי זיקה מחקרית מאת אברהם בן יעקב ויעקב אבן חן כמו כן יצא לאור קטלוג של ספרי רבני ארם צובה.

המכון הוציא לאור גם ספרים מרבני הדור האחרון דוגמת ספרי רבי יצחק ברכה, ספר שביבי אגדה, מחזורים וסידורים, סדרת דיני ממונות, סדרת מעשי התלמוד ועוד.

בעבר שכן המכון ברחוב חיי אדם בירושלים, נכון ל-2025 המכון שוכן ברחב ברקת 14 ירושלים.

## ספרים בולטים
מבין הספרים שיצאו לאור בהוצאה ניתן למנות את הספרים הבאים:
* רבי חיים בנבנישתי, **[[כנסת הגדולה (ספר)|כנסת הגדולה]]**, תשמ"ז-תשנ"ח בהמשך יצאו לאור שאר כתביו במכון.
* הרשב"ץ, **מגן אבות**, תשס"ג
* רבי יעקב הרופא, **אהל יעקב** - שאלות ותשובות וחידושים על השולחן ערוך ומנהגי בגדד
* **אהל ישרים** - מאמרי מוסר, דרושים ושירי קודש, מאת הרב אברהם ענתיבי
* רבי אריה ליב צינץ, **גור אריה** ופני אריה, תשמ"ז
* **ארוכה ומרפא** - מאמרים על מדות טובות ומוסר, מאת הרב הלל דוד סתהון
* **בית דינו של שלמה** – שו"ת מאת הרב רפאל שלמה לניאדו.
* **דבר בעתו** - ספר הדרכה לעבודת ה’, משלים ופרקי מוסר ובפרט ליום שישי ויום שבת קודש, מאת הרב ששון מרדכי משה
* **דן ידין** ו**אלף מגן**, מאת רבי אליעזר פאפו
* **ירחון [[המאסף (כתב עת תורני)|המאסף]]** - ירחון תורני 12 חלקים לרב בן ציון אברהם קואינקה
* **פניני יד יוסף** - על התורה ומועדי השנה, מאת רבי יוסף צרפתי
* **כלי יקר** - פירוש על נביאים ראשונים, מאת הרב שמואל לניאדו
* **כסא שלמה** - שו"ת מאת הרב רפאל שלמה לניאדו
* **מדרש שמואל** - על פרקי אבות, מאת הרב שמואל די אוזידא
* **מהר"י באסן** - שו"ת בארבעת חלקי השולחן ערוך לרב יחיאל בסאן
* **מהר"ם אלשיך** - שו"ת בארבעת חלקי השולחן ערוך לרבי משה אלשיך
* **נוכח השולחן**: תשובות וחידושים בארבעה טורים ושולחן ערוך, מאת הרב חיים מרדכי לבטון
* **קב הישר** - כולל מוסר ומעשיות, עצות והדרכות לעבודת הבורא, מאת הרב צבי הירש קיידנובר
* **שאלות ותשובות** לרבי אליעזר בר ארחא, ראש רבני חברון
## קישורים חיצוניים
* 
* 
* קטלוג מכון הכתב תשס"ז

## הערות שוליים

קטגוריה:מכוני מחקר תורניים
קטגוריה:הוצאות ספרים בישראל: ארון הספרים היהודי
המדע המרכזי

[ממוזער|טקסט=סידור חלקי של המדעים שהוצע על ידי באלאבן וקליין|סידור חלקי של [מדעי הטבע וחלק ממדעי החברה שהוצע על ידי באלאבן וקליין בשנת 2006]]
**המדע המרכזי** הוא כינוי לכימיה בשל תפקידה בחיבור בין המדעים הפיזיקליים  – הכוללים את הכימיה – לבין מדעי החיים, מדעי התרופות ומדעים יישומיים כגון רפואה והנדסה. טיבו של קשר זה הוא אחד הנושאים המרכזיים בפילוסופיה של הכימיה  ובתחום הסיינטומטריה . הביטוי זכה לפופולריות בעקבות ספר הלימוד של תאודור ל. בראון  וה' יוג'ין לה־מיי, Chemistry: The Central Science, שיצא לאור לראשונה בשנת 1977, והמהדורה ה־15 שלו פורסמה בשנת 2021.

תפקידה המרכזי של הכימיה בא לידי ביטוי בסיווג השיטתי וההיררכי של המדעים שהציע הפילסוף הצרפתי אוגוסט קונט. לפי סיווג זה, כל תחום מספק מסגרת כללית יותר לתחום שבא אחריו (מתמטיקה ← אסטרונומיה ← פיזיקה ← כימיה ← ביולוגיה ← מדעי החברה). בשנת 2006 הציעו שני חוקרים מטקסס, באלבאן וקליין, דיאגרמה חלופית של סידור חלקי של המדעים. ניתוחי ציטוטים משותפים בסיינטומטריה מצביעים על כך שביוכימיה היא כיום התחום המקושר ביותר למדעים אחרים. וכי מתמטיקה נתפסת לעיתים כתחום החודר לכל המדעים, ולכן גם היא מועמדת בולטת לתואר תחום "מרכזי".

בדיאגרמה זו, התחומים הנמוכים (פיזיקה וכימיה) אינם ניתנים לצמצום מלא לתחומים הגבוהים יותר, שכן התחומים הגבוהים מכילים רעיונות ותופעות מגיחות (emergent) – מושגים או תכונות חדשות הנובעים מאינטראקציות מורכבות ברמה נמוכה יותר. תכונות אלו ניתנות להסבר ברמה הבסיסית לאחר מעשה, אך קשה לחזות את הופעתן מראש רק על סמך החוקים הפיזיקליים או הכימיים, בשל המורכבות הרבה של האינטראקציות. לדוגמה, הקשרים והחוקים הכימיים אינם ניתנים לחיזוי פשוט רק מתוך פיזיקה, ובמקביל תהליכים ביולוגיים אינם ניתנים לחיזוי ישיר רק מתוך כימיה.

כך, הכימיה נשענת על הבנה של חוקי הפיזיקה השולטים בחלקיקים כמו אטומים, פרוטונים, נייטרונים, אלקטרונים, תרמודינמיקה וכו', אם כי הוכח שטרם "צומצמה באופן מלא" למכניקת הקוונטים. מושגים כמו מחזוריות היסודות והקשרים הכימיים הם מושגים מגיחים – כלומר, הם מעבר לכוחות היסוד שמוגדרים על ידי הפיזיקה.

באופן דומה, הביולוגיה אינה ניתנת לצמצום מלא לכימיה, אף על פי שה"מכונות" האחראיות על החיים מורכבות ממולקולות. למשל, ניתן לתאר את מנגנון האבולוציה במונחים כימיים דרך ההבנה שזו כרוכה במוטציה בסדר זוגות הבסיסים ב־DNA של אורגניזם. עם זאת, הכימיה אינה יכולה לתאר את התהליך במלואו, שכן היא אינה כוללת מושגים כמו ברירה טבעית, שהם המניעים את האבולוציה. הכימיה היא יסודית לביולוגיה משום שהיא מספקת מתודולוגיה לחקר והבנת תרכובת אורגנית שמרכיבות את התאים.

הקשרים שיוצרת הכימיה מתקיימים דרך תתי־תחומים שונים המשתמשים במושגים מתחומי מדע רבים. כימיה ופיזיקה נדרשות יחד בתחומים כמו כימיה פיזיקלית, כימיה גרעינית וכימיה תאורטית. כימיה וביולוגיה נפגשות בתחומים כמו ביוכימיה, כימיה רפואית, ביולוגיה מולקולרית, ביולוגיה כימית, גנטיקה מולקולרית ואימונוכימיה. כימיה ומדעי כדור הארץ מצטלבות בתחומים כמו גיאוכימיה והידרולוגיה.

## ראו גם
* אחדות המדע
* הגחה
* חשיבה אוכלוסייתית
* היסטוריה של התרמודינמיקה

## הערות שוליים

קטגוריה:כימיה
קטגוריה:פילוסופיה של המדע
קטגוריה:היסטוריה של המדע
חורחה וילסטרמן (כדורגל)

**חורחה וילסטרמן** (בספרדית: **Club Deportivo Jorge Wilstermann**) הוא מועדון כדורגל בוליביאני מהעיר קוצ'במבה. המועדון נוסד בשנת 1949 וכיום משחק בליגת העל הבוליביאנית. וילסטרמן הוא אחד המועדונים המצליחים בבוליביה, וזכה באליפות הליגה 15 פעמים.

## היסטוריה
המועדון נוסד בשנת 1949 על ידי קבוצת עובדים של חברת תעופה מקומית, ונקרא בתחילה San José de la Banda. בשנת 1953 שונה שמו לכבודו של חורחה וילסטרמן, טייס בבוליביה ואחד מחלוצי התעופה במדינה.

בתחילת דרכה שיחקה הקבוצה בליגה השנייה. בשנת 1958 זכתה באליפות הראשונה שלה בליגה העליונה, הישג שחזרה עליו גם בעונות 1959 ו־1960. בזכות הישגים אלו השתתפה "וילסטרמן" במהדורה הראשונה של גביע ליברטדורס.

תקופת זוהר נוספת נרשמה בתחילת שנות ה־70, אז זכתה הקבוצה בשתי אליפויות נוספות, וכן בשנות ה־80 המוקדמות, אז הוסיפה שתי אליפויות נוספות למאזנה. בסך הכול זכתה הקבוצה ב־15 אליפויות ליגה.

בסיום עונת 2010 ירדה "וילסטרמן" לליגה השנייה, אך חזרה לליגה הבכירה לאחר עונה אחת בלבד.

בגביע ליברטדורס השתתפה הקבוצה 15 פעמים, והישג השיא שלה היה העפלה לשלב חצי הגמר בשנת 1981.

## קישורים חיצוניים

* 

קטגוריה:בוליביה: כדורגל
קטגוריה:קבוצות כדורגל שהוקמו ב-1949
נורמן ליטלווד

**נורמן ליטלווד** (באנגלית: **Norman Littlewood**; 31 בינואר 1933, שפילד – מאי 1989) היה שחמטאי אנגלי בולט בשנות ה־60, חבר נבחרת אנגליה בשתי אולימפיאדות שחמט, וזוכה מדליות כסף באליפות השחמט הבריטית בשנים 1963, 1965, 1966. הוא נודע בסגנון משחק התקפי וחריף, שלעיתים הושווה לזה של מיכאל טל.

ליטלווד נולד בשפילד, אנגליה, כילד חמישי למשפחה בת 11 ילדים המזוהה עם שחמט ועם חוגי הספורט המקומיים. אחיו הבכור, ג'ון ליטלווד (1931–2009), היה אף הוא מהשחקנים המובילים באנגליה; בנו של ג'ון, פול ליטלווד, זכה באליפות בריטניה ב־1981.

הוא השתתף בקביעות בתחרות השחמט הבין-לאומית בהייסטינגס במהלך שנות ה־60, ושיחק שם מול בכירי השחמט העולמי כדוגמת בוריס ספאסקי ווולפגנג אולמן.

ליטלווד היה אלוף שפילד במספר הזדמנויות (1959, 1960, 1962, 1963) ואלוף מחוז יורקשייר פעמיים (1962/63, 1963/64).

ליטלווד חיבר מספר אטיודים שזכו לפרסים וכן מספר בעיות תלת מסעיות.

## הופעות אולימפיות

ליטלווד ייצג את אנגליה בשתי אולימפיאדות שחמט:

תל אביב 1964 – לוח רביעי; תוצאה אישית +6 =2 −6.

הוואנה 1966 – לוח רביעי; תוצאה אישית +5 =4 −5.

## בעיות שחיבר
### הלבן מתחיל ונותן מט בשלושה מסעים, בעיה משנת 1965 שפורסמה ב-BCPS. הבעיה זכתה בפרס הראשון בתחרות.
British Chess Problem Society - BCPS

### הלבן מתחיל ונותן מט בשלושה מסעים, בעיה משנת 1966 שפורסמה ב-BCPS. הבעיה זכתה בפרס הראשון בתחרות.
British Chess Problem Society - BCPS

נושא הבעיה המוצגת מטה נקרא Pickaninny – נושא בעיית שחמט שבה, בשלב מסוים בפתרון, רגלי שחור על משבצת ההתחלה שלו מבצע כל אחד מארבעת המהלכים האפשריים שלו (משבצת אחת קדימה, שתי משבצות קדימה, הכאה שמאלה והכאה ימינה).

הלבן מתחיל ונותן מט בשלושה מסעים, בעיה משנת 1966 שפורסמה ב-BCPS, יוטיוב החל מדקה 20:05

### הלבן מתחיל ונותן מט בשלושה מסעים, בעיה משנת 1967 שפורסמה ב-Die Schwalbe. הבעיה זכתה בפרס השני בתחרות.

## קישורים חיצוניים
* 155 ממשחקיו של נורמן ליטלווד, chessgames
* נורמן ליטלווד, 365chess
* נורמן ליטלווד, chesstempo
* אטיודים שחיבר נורמן ליטלווד, arves
* Sheffield and District Chess Solving Ladder 2020-2021: Round 1, November 2020 Solutions and comments 

## הערות שוליים

קטגוריה:שחמטאים אנגלים
קטגוריה:אנגלים שנולדו ב-1933
קטגוריה:בריטים שנפטרו ב-1989
NGC 6834 (צביר כוכבים)

**NGC 6834** הוא צביר כוכבים פתוח הממוקם במרחק של כ-10,850 שנות אור מהשמש בקבוצת הכוכבים ברבור. הוא התגלה ב-17 ביולי 1784 על ידי האסטרונום ויליאם הרשל. לצביר יש בהירות נראית של 7.8, המעומעמת ב-2.1 עקב אבק בין-כוכבי. מחצית מחברי הצביר נמצאים בקוטר זוויתי של  שניות. שמו של הצביר נקבע כחלק מהקטלוג הכללי החדש, רשימה של גלקסיות, ערפיליות וצבירים בו הוא מופיע בתור מספר 6834.

תחת סיווג טראמפלר לצבירים, צביר זה מסווג בתור , דבר המצביע על ריכוז כוכבים בינוני (m), טווח בהירות בינוני (2) וריכוז נמוך של כוכבים במרכז הצביר (II). לפי ההערכות, גילו של הצביר בין 50 ל-80 מיליון שנים. חמישה עשר כוכבים משתנים מסוג B התגלו בצביר, עם ארבעה כוכבים מסוג Be. חמישה מחברי הצביר מראים פליטת אלפא של מימן, כולל משתנה γ Cas ושני משתני λ Eri.

## קישורים חיצוניים

* NGC 6834 במדריך "The Sky Live" לצפייה בשמיים.
* NGC 6834 בבסיס הנתונים SIMBAD לגרמי שמיים אסטרונומיים.
* 

## הערות שוליים

קטגוריה:קבוצת הכוכבים ברבור
קטגוריה:צבירים פתוחים
קטגוריה:הקטלוג הכללי החדש
טורמס האטרוסקי

**טורמס האטרוסקי** (בפינית: **Turms, kuolematon** - משמעות השם הפיני הוא "טורמס בן האלמוות") הוא רומן היסטורי של מיקה ולטרי, שפורסם לראשונה בפינית, ב-1955.

טורמס האטרוסקי הופיע בעברית ב-1964, בתרגומו של יאיר בורלא, בהוצאת מ. מזרחי, במסגרת מועדון הספר הטוב.

ספר זה בדומה לספר אחר של ולטרי, שאנהת המצרי, כתוב מנקודת מבט רטרוספקטיבית וסוקר את עלילות גיבור הספר עד הגיעו לאותו שלב. גם בספר זה, בדומה לספר האחר שהוזכר, מוצא הגיבור מסתורי ומתברר לבסוף במהלך הקריאה. זירת העלילה היא מדינות אגן הים התיכון, המעצמות שהתקיימו כחמש מאות שנה לפני הספירה.

ברומן מסופר על התפתחותו הרוחנית של הגיבור תוך מסע מיוון לסיציליה ומשם לרומא ולבסוף לטוסקנה שם הוא מגלה את היותו "לוקומון" בן אלמוות ומה חובותיו. הסיפור משיק לאירועים היסטוריים אמיתיים, אף שהוא אינו אמיתי

## קישורים חיצוניים
* גיבור מסתורי בספר מסתורי: 'טורמס האטרוסקי' מאת מיקה וולטרי – סקירה מאת אהוד בן־עזר
* ביקורת ספרותית על טורמס האטרוסקי מאת מיקה ולטרי
* Warlok - קוסם? מכשף? מאג?!

## הערות שוליים

קטגוריה:ספרי מיקה ולטרי
קטגוריה:רומנים היסטוריים
קטגוריה:ספרי הרפתקאות ומסעות
קטגוריה:ספרות פינית
קטגוריה:ספרי 1955
איווי טמפלטון

**איווי ג'יין טמפלטון** (באנגלית: **Evie Jayne Templeton**; נולדה ב-31 בדצמבר 2008) היא שחקנית אנגלייה, הידועה בעיקר בזכות תפקידה כאגנס דה-מיל בעונה השנייה של הסדרה "ונסדיי".

## ראשית חייה
איווי טמפלטון נולדה בברבדוס, בת להורים אנגלים. יש לה אחות אחת, גדולה ממנה בשש שנים והיא רקדנית בלט מקצועית. כשהייתה טמפלטון בת שבע, היא ומשפחתה חזרו לאנגליה והתיישבו בעיירה ליד לונדון.

## קריירה
טמפלטון ערכה את הופעת הבכורה שלה בקולנוע ובטלוויזיה בשנת 2022, כאשר שיחקה בתפקידים משניים במיני-סדרה, "חיים ועוד חיים" (אנ'), דרמה ההיסטורית של ה-BBC, ובסרט "פינוקיו" של דיסני. לפני כן טמפלטון הופיעה בתיאטרון בהצגות, "לידת המולד" בסיבוב הופעות בבריטניה ובמחזה "עלובי החיים" בווסט אנד.

בשנת 2023, טמפלטון קיבלה את התפקיד הראשי הראשון שלה, לצד טאפנס מידלטון בסרט האימה "Lord of Misrule" בתפקיד גרייס הולנד. 

בשנת 2024 טמפלטון דיבבה את דמותה של לורה במשחק הווידאו "סיילנט היל 2". טמפלטון צפויה לחזור לתפקידה כלורה בסרט האחרון בסדרת סרטי סיילנט היל, סרט האימה הפסיכולוגי "חזרה לסילנט היל", הסרט צפוי לצאת לאקרנים בשנת 2026.

במאי 2024, הוכרז כי טמפלטון קיבלה תפקיד קבוע בעונה השנייה של הסדרה של נטפליקס, "ונסדיי" בתור התלמידה אגנס דה-מיל, הסטוקרית של ונסדיי אדמס, בעלת כוחות היעלמות. העונה השנייה יצאה לאקרנים בשני חלקים, הראשון ב-6 באוגוסט 2025 והשני ב-3 בספטמבר של אותה השנה.

## פילמוגרפיה
### קולנוע

### טלוויזיה

### משחקי וידאו

## קישורים חיצוניים

## הערות שוליים

קטגוריה:שחקני קולנוע וטלוויזיה ברבדוסים
קטגוריה:שחקניות ילדות אנגליות
קטגוריה:שחקניות קולנוע וטלוויזיה אנגליות
קטגוריה:אנגליות שנולדו ב-2008
אימה אוקון

**אִימֶה אוקון** (באנגלית: **Ime Okon**; נולד ב-20 בפברואר 2004 בדרום אפריקה) הוא כדורגלן דרום אפריקאי המשחק בעמדת הבלם בקבוצת הנובר 96 מהבונדסליגה השנייה ובנבחרת דרום אפריקה.

## חיים אישיים
אוקון נולד בדרום אפריקה לאב ניגרי ולאם דרום אפריקאית. אחיו הוא האתלט הדרום אפריקאי אודמי אוקון .

## קריירת מועדונים
אוקון גדל במחלקות הנוער של רנדבורג FC וסופרספורט יונייטד. בשנת 2023 החל לשחק בקבוצה הבוגרת של סופרספורט יונייטד במסגרת ליגת העל הדרום-אפריקאית, ובסך הכל ערך 43 הופעות ליגה במדי המועדון, בהן הבקיע שער אחד.

ב-1 ביולי 2025 חתם על חוזה לארבע שנים בהנובר 96 מהבונדסליגה השנייה.

## קריירה בין-לאומית
ב-4 ביוני 2025 ערך אוקון את הופעת הבכורה שלו בנבחרת דרום אפריקה, בהפסד 0–1 לנבחרת מוזמביק במסגרת שלב הבתים של גביע COSAFA. ב-7 ביוני הבקיע את שער הבכורה שלו בנבחרת, בניצחון 0–2 על נבחרת זימבבואה, גם כן במסגרת שלב הבתים של הטורניר.

## קישורים חיצוניים

## הערות שוליים

קטגוריה:כדורגלנים דרום אפריקאים
קטגוריה:בלמי כדורגל דרום אפריקאים
קטגוריה:כדורגלני סופרספורט יונייטד
קטגוריה:כדורגלני הנובר 96
קטגוריה:כדורגלני נבחרת דרום אפריקה
קטגוריה:דרום אפריקאים שנולדו ב-2004